登鹿苑寺玉虹亭
作者：盧襄
朝代：宋

paragraphs: 饑鼯愁玃號窮冬，層巒秀壁撐晴空。
閑拖小藤借餘力，來看霜巖飛怒虹。
小奚催呼老欵段，瀹鼎篝火烹團龍。
餘甘入口齒頰爽，兩腋便欲生清風。
悠然千里墮眼界，金篦刮膜開雙瞳。
乃知足力不到處，別有天地生壺中。
國恩欲報已華髪，征車未去先晨鐘。
玉川乘雲紫皇家，謫仙騎鯨河伯宮。
聊追二子歸禹穴，碧空轉首山重重。